[{"text_idx": "#000026", "text": "Dweud yr amser: llunio\u2019r gyfrol Tipiadau (2018)"}, {"text_idx": "#000029", "text": "meddai\u2019r hen bennill, ac mae\u2019n wir fod tipiadau\u2019r cloc wedi cyfareddu beirdd a llenorion mor wahanol i\u2019w gilydd a\u0302 Dafydd ap Gwilym, Gwyneth Lewis, Daniel Owen, Marcel Proust, T. H. Parry-Williams a W. G. Sebald. Mae gen innau fy mherthynas gymhleth fy hun ag amser \u2013 un sy\u2019n debyg i eiddo pawb arall ar un wedd ac eto\u2019n gwbl unigryw yr un pryd."}, {"text_idx": "#000030", "text": "Mae amser yn arwr a dihiryn, mae\u2019n dyner ac yn deyrn. Hwn sy\u2019n cofnodi\u2019n ddifater hynt fy rhawd ac yn mynnu rheol ar fy myd, er gwaethaf ambell weithred fechan o brotest (welwch chi fyth oriawr ar fy arddwrn i, er enghraifft). Er mawr ryddhad i fyfyrwyr mae\u2019n dygn gadw trefn ar hyd fy narlithoedd, ac yn fy atgoffa, fel \u2019tai angen gwneud, fy mod i\u2019n closio rhyw fymryn bob dydd at ddyfroedd afon tragwyddoldeb neu angof (neu\u2019r ddau os dymunwch chi)."}, {"text_idx": "#000031", "text": "Roedd hi\u2019n anochel, felly, mai ymson ynghylch amser fyddai byrdwn fy nghyfrol gyntaf o farddoniaeth, Tipiadau, a gyhoeddwyd yn ddiweddar gan Gyhoeddiadau Barddas. Ac mae i\u2019r cloc ei le a\u2019i lais yng ngwneuthuriad y gwaith. Dewisais gaethiwo cerddi\u2019r gyfrol i bedair awr ar hugain hollbresennol ein byw, gan osod tair cerdd o fewn pob awr. Pedair awr ar hugain, sylwch, ond nid un diwrnod."}, {"text_idx": "#000032", "text": "Mae\u2019r profiadau sy\u2019n britho\u2019r cerddi yn cyffwrdd a\u0302 sawl eiliad, ennyd, dydd, cyfnod ac oes, gan atsain a diasbedain eu dweud ar draws yr oriau."}, {"text_idx": "#000033", "text": "O\u2019r herwydd, dyma gyfrol o gerddi y mae modd ei darllen o glawr i glawr (ac o awr i awr), neu bori ynddi yn achlysurol anghyson; gan obeithio bod y naill ddarlleniad neu\u2019r llall yn herio hen gaethiwed y cloc, yn anelu ambell gic at ei berfedd, ac yn chwilio am yr anadl ddilyffethair honno lle cartrefa curiadau\u2019r cerddi. Fel un sy\u2019n addysgu\u2019r modiwl \u2018Canu\u2019r Gymru Newydd: Barddoniaeth er 1990\u2019, rwy\u2019n falch fod Tipiadau ymhlith sawl cyfrol o farddoniaeth a gyhoeddwyd yn 2018, a\u2019i bod hithau\u2019n cyfrannu at amrywiaeth, cyfoeth a bywiogrwydd y si\u0302n farddonol gyfoes Gymraeg."}, {"text_idx": "#000035", "text": "Yn hytrach, mae\u2019r cerddi\u2019n caniata\u0301u imi archwilio fy mherthynas ag amser a holi ambell gwestiwn i\u2019r gwynt \u2013 am alar, am gofio, am greu, am garu \u2013 gan wybod na fydd yr un o\u2019r cerddi\u2019n cynnig ateb ar ei ben nac yn canfod dile\u0301it o daro deuddeg yn rhy dwt. \u2018Mae amser arall allan ar y lo\u0302n\u2019, meddai\u2019r bardd Emyr Lewis rywdro, ac i mi, i chwithdod a maldod yr ennyd aneirif honno y perthyn amser yn y pen draw."}, {"text_idx": "#000044", "text": "Datganiad hygyrcheddDatganiad ynghylch caethwasiaeth fodernPreifatrwyddTelerau defnyddioCwcis"}]